ming030890/wiki-yue-high-quality huggingface dataset:
莊鵑瑛

莊鵑瑛（1985年2月28號—）係台灣創作歌手，亦係台灣樂團「棉花糖」嘅主唱。因棉花糖樂團休緊團嘅關係，目前以個人演出為主。而家係環球音樂旗下女歌手。

出道經過
小球喺大學時期參加歌唱比賽嗰陣，俾當時擔任評審嘅沈聖哲發掘，喺2007年組成「棉花糖樂團」出道。「棉花糖」之所以叫棉花糖，係因為團長沈聖哲認為小球嘅歌聲被認為好似棉花糖一樣咁軟綿綿。
棉花糖樂團初期以街頭表演為主，曾經俾台灣網友評為「一世人一定要睇一次 Live 嘅樂團」，曾經受邀至亞洲各地演出。

2013年
小球喺棉花糖樂團成立六週年嘅時候宣佈休團。同年出版咗第一本書《28歲的小球，28道回憶料理》。

2014年
休息接近1年後，小球開始單飛發展，發行咗三隻EP，《嗨！我是小球！》、《交換身分》 同埋《一起走吧！》。

2016年
小球參加舞台劇「聖誕快樂」嘅演出。

2017年
小球擔任台灣著名導演魏德聖執導嘅電影「52Hz, I Love You」擔綱女主角，亦都加入咗環球音樂，發行咗第一隻個人CD—《星之所向》。小球喺10月29號喺香港Music Zone舉辦咗一場個人演唱會，吸引咗唔少歌迷參加。

2018年
小球發行咗第二隻個人CD—《巴斯特耳朵》，同埋第一本繪本《真實世界》。

2020年
小球開咗一個 Podcast 頻道《球之不得》，同大家分享佢嘅生活經驗，亦都邀請唔同嘉賓一齊傾計，分享佢哋嘅生活。

舞台劇
2014年作品《聖誕快樂》（12/4首演，12/28最終場，共16場。演員介紹連結）

短片
2012年《（不再）平凡的幸福》反核短片。鄭有傑執導。
郭基泓

郭基泓，香港商界親中陣營政治人、生意人（新鴻基地產執行董事），郭得勝家族第三代成員，老頭係郭炳聯。

選舉經歷
喺2021年9月，佢當選成為香港特别行政區選舉委員會香港僱主聯合會界別委員。之後佢喺李家超無提政綱嘅情況下，有份提名李家超參與2022年香港行政長官選舉。
郭啟源

郭啟源，台灣激進親中派中華統一促進黨（統促黨）政治人物，曾經代表統促黨喺2020年出選第10屆中華民國立法委員選舉（臺北市第二選舉區），但未能當選。
郭嘉盈

郭嘉盈（英文：Michelle Kwok；1995年3月26號—）係香港女藝人，亦係男子組合ERROR成員郭嘉駿（花名：193）個細妹。

簡歷
郭嘉盈喺香港樹仁大學讀工商管理學士，主修企業管治及風險管理。讀完書後做過一啲銀行文職工作，包括瑞銀集團（UBS）。
到2021年，佢見自己阿哥做到自己鍾意做嘅事，所以就辭工去咗報名參加ViuTV選秀節目《全民造星IV》，第一輪96強止步。不過未正式出道，佢就已經畀廣告商睇中，搵咗佢同歌手許廷鏗、玄學家七仙羽一齊拍廣告。之後，譚仔三哥又搵佢做廣告，為新產品「龍蝦丸魚片酸菜煳麻湯米線」做廣告宣傳。2022年為You Beauty拍攝全新「光滿肌」療程廣告，大曬夏日青春。
郭國文

郭國文（1967年3月11號—）係臺灣民主進步黨籍政治人，曾任臺南市議員。
逸東邨

逸東邨（Yat Tung Estate）係香港大嶼山東涌一條公共屋邨。

樓
逸東邨分逸東（一）邨同埋逸東（二）邨。
逸東（一）邨有13棟樓，包括清逸樓、康逸樓、雍逸樓、至逸樓、舟逸樓、福逸樓、享逸樓、祿逸樓、平逸樓、善逸樓、太逸樓、迎逸樓、漁逸樓
逸東（二）邨有12棟樓，包括翠逸樓、謙逸樓、勤逸樓、傑逸樓、居逸樓、美逸樓、滿逸樓、寶逸樓、信逸樓、瑞逸樓、德逸樓、悅逸樓
邨裏面有逸東商場。
學校有救世軍林拔中紀念學校（東涌天主教學校）等等。
逴

逴， 讀cok8，意思係盤問、質問人哋，以求揭穿佢嘅大話或者隱瞞嘅事。例如：「個犯被警察逴咗幾逴，就供晒啲同黨出來。」 參考 編輯 · 維基辭典有佢嘅解釋：.
逵園

逵園（粵拼：kwai4 jyun4），亦叫葵園，係中國廣東省廣州市一間有特色嘅洋樓，喺越秀區恤孤院路9號，佢對面冇幾遠就係中共三大會址嘅紀念碑。呢間嘢係由美國華僑馬灼文喺1922年起 。1993年俾廣州市政府列入咗文物保護單位。

名
逵園喺1922年起好之後，入面種咗好多花草樹木響度，尤其係蒲葵樹，所以又叫「葵園」。

中共三大會址
逵園從起好到而家，一直擔當住一個既緊要又光榮嘅角色。1922年，中共三大會址就揀咗喺呢度，嗰時喺外地嚟廣州參加會議啲人就冇咁易認到呢間嘢喺邊。而啱啱對住三大會址嘅逵園同門樓上面，突出嘅「1922」呢四個數字，就可以認出嗰時中共三大嘅會場喺邊。
逸峯

逸峯（英文：Green Code）係香港新界粉嶺馬適路1號一個私人樓同商場住宅項目，由香港小輪同恒基兆業合作發展。

住宅
逸峯一共有4座住宅大廈，每座樓有29層，總共有728個單位，喺2014年第3季落成。
逸峯設有住客會所「逸峯薈Club Delight」，有兩層高，面積大約4萬平方呎，設施包括長約38米音樂泳池、宴會廳、兒童遊戲室、瑜伽室、舞蹈室、豪華3D電影院、桑拿室、音樂室、卡拉OK室、閱覽室、網絡空間等。

商場
商場叫逸峯廣場（Green Code Plaza），有兩層高，面積大約12萬平方呎，原本預計喺2015年6月開業，但係最終喺同年12月18號正式開業。
主要商戶有759阿信屋、佳宝超級市場、7-11便利店同薩莉亞意式餐廳等。商場設有行人天橋連接聯和墟市政大廈同其他鄰近建築。
2017年1月21號，洲立影藝旗下MCL粉嶺戲院喺商場地下開幕，設有3個影院，以照顧粉嶺同鄰近新界東地區居民嘅娛樂需要，係北區喺2009年後首間戲院。
逸東（一）邨

逸東（一）邨係香港嘅一條公共屋邨，喺新界東涌逸東街8號，一共有13座樓，2001年入伙。
逸東（二）邨

逸東（二）邨係香港嘅一條公共屋邨，喺新界東涌逸東街8號，一共有12座樓，2004年入伙。
逸林酒店

逸林酒店（英文：Noble Park Hotel）係香港九龍佐敦一座酒店，喺茂林街2號。

史
逸林酒店前身係雅達行。2010年，鄧成波用咗1.2億港元買入雅達行，再翻新成酒店。2013年，鄧成波再以4.3億港元賣出逸林酒店。2020年，逸林酒店以2.6億易手。
計佑銘

計佑銘（－2018年），香港已故親中派人士，曾經做過全國政協文史和學習委員會副主任。
佢生前熱愛中華文化，有份創辦香港『中華書畫藝術中心』。

家庭
佢老婆係計魏鳳英，另外有兩個女（計艷莉，計艷麗）。
計劃生育

計劃生育係指國家、政府或者組織有計劃噉對生育進行調控，通常係指控制人口嘅過快增長。

印度
印度係世界上首個正式提倡「計劃生育」政策嘅發展緊國家。
早喺1952年，印度政府就提出要節制生育。1976年，印度前總理甘地夫人採取過強硬措施推行節育，接近400萬人喺1個月內被強制節育，引起廣大民眾強烈不滿，導致佢喺之後一年嘅大選道落敗。其後上台執政嘅印度人民黨隨即拋棄甘地夫人嘅強制節育計劃，改為推行自願節育。由於個個政治人都怕犯眾憎，所以喺之後咁多次大選道，冇人夠膽再提出強制節育嘅口號。2000年2月，印度政府推出多項措施鼓勵節育，包括獨生子女在職人員家庭喺住房上有優待，做絕育多嘅村可優先獲得食水、灌溉資源同更多福利保障，獎錢畀「晚」生「稀」生嘅婦女，同埋送單車畀絕育國民同幫佢哋辦槍牌等等優惠。
但係爾啲措施效果並唔理想。一個原因係印度幾乎人人信教，而每個教派都想有多啲人來保證自己嘅地位。另外一方面，同中國嘅情況相似，印度重男輕女（中文：重男輕女）。只有男仔可以喺父母過身之後喺宗教儀式道送佢哋入天堂，另外結婚嗰時女家要畀男家一大筆彩禮。
而今，平均一個印度婦女養3.9個仔女，受教育程度高嘅家庭一般有2到3個細路，而受教育程度低嘅貧困家庭就一般有7到8個。
由於印度計劃生育好混亂，聯合國人口基金會叫佢做「缺乏人口控制嘅典型」。
訃

訃係唐字，卽係話畀人知有人死，卽係告喪。
舊時臣死，佢嘅仔會使人去君主度報喪，咁去卽係赴，而赴君告喪就變成訃。
計分板

計分板（scoreboard）係指競賽活動（例如球類運動或者打機）當中攞嚟記住得分嘅一塊板，廣義上可以包埋電子遊戲入面嗰啲虛擬嘅計分板。
計劃

計劃（英文：planning）係指思考要達到一個目的需要做嘅嘢嘅一個認知過程。
訃聞

訃聞係實用文一種，目的係發佈某人死咗嘅消息，通常喺報紙上刊登。有時會有幾句關於死者生平嘅嘢。因為訃聞有一定格式，有時用詞好複雜，唔係人人識寫，所以都係以記者或專業人士代筆，而唔係死者嘅親屬自己寫。

價錢
喺一啲地區登報嘅費用好貴，一般都只係有錢有名嘅先會登。不過，喺一啲美加鎮仔嘅細報紙，細細格嘅訃聞好平吓。

中式傳統
訃聞喺大中華地區有相當嚴謹嘅形式，用辭繁複，好似：【顯考】、【顯妣】、【孺人】、【孤哀子】咁。
唐人訃文規矩報大數，尤其係死者嘅社會功績兼年紀，正所謂「死人燈籠報大數」，都係隱惡揚善。
計劃書

一份計劃書（英文：business proposal）係指一份提出一個具體計劃嘅文件，用途通常係寫嚟說服睇計劃書嘅人提供資金，等寫計劃書嘅人有得攞住啲資金去郁手做嗰個項目。
費拿

費拿（西班牙文：David Ferrer Ern，1982年4月2號—）係西班牙男子網球手。

球員生涯
費拿右手揸拍，2000年轉打職業賽。
費拉迪聖安娜

費拉迪聖安娜（Feira de Santana）係巴西巴伊亞州一座城，住61萬人。
費曼規矩

費曼規矩(Feynman rules)係量子場論嘅一種規矩；響一特定嘅模型，由一幅幅費曼圖(en:Feynman diagrams)砌出路徑積分，幫我地計個模型嘅Green 函數、相關函數、真空期望值。
費明儀

費明儀，SBS，BBS（英文：Barbara Fei；1931年7月8號—2017年1月3號）係香港聲樂人物，阿爸係導演費穆，亦係《大公報》社長費彝民嘅姪女。曾經走到法國深造聲樂，1964年創立「明儀合唱團」，喺音樂藝術界德高望重，係最早關注中國民族音樂嘅香港女高音，對中西音樂嘅修養頗深。
費明儀曾任香港藝術發展局音樂組主席、明儀合唱團音樂總監及指揮、香港合唱團協會主席、香港大學亞洲研究中心名譽研究院士、樂府音樂委員會主席、香港民族音樂學會會長、香港音樂專科學校校董及校長、華人女作曲家協會名譽主席、香港康樂及文化事務署音樂顧問、香港中樂團及United Friends' Orchestra資深顧問等。
同時亦擔任北京中央音樂學院客座研究員、中國藝術研究院音樂研究所客座研究員、中國音樂學院客座教授、天津音樂學院聲樂系教學顧問客座教授、吉林藝術學院客座教授、上海音樂學院名譽教授、廿世紀華人音樂經典藝術委員會委員同中華民族文化促進會的副主席等。

生平
1931年喺天津出世。
早年啟蒙老師丁善德教授，稍後進入南京國立音樂學院，隨易開基教授繼續主修鋼琴。
1950年喺香港隨趙梅伯教授學習聲樂。
1956年走到法國留學，就讀里昂音樂學院，主修聲樂；後轉學巴黎Schola Cantorum，隨世界著名女高音軒納夫人繼續深造。
1960年學成返港，從事聲樂教學、舉行獨唱會、喺電台同電視演唱，並多次應邀喺新西蘭、美國同東南亞各大城市演出。為推廣香港合唱藝術，培養年青一代嘅音樂愛好者。
1964年創辦「明儀合唱團」。
1980年，中國音樂家協會首次邀請香港音樂家回國演出，費明儀應邀喺北京、上海、廣州等地舉行演唱會。
1981年同上海交響樂團合作演出。
1985年由廣州樂團交響樂團（即廣州交響樂團）伴奏，演唱《唐宋詩詞》。
1987年香港合唱團協會成立，費明儀擔任主席至今。曾舉辦多次合唱研討會、合唱學術講座及各大型合唱音樂會，如「中國合唱音樂節」、「亞洲聲樂大賽（香港，1994）」、1997年香港千人大合唱、回歸音樂節之「新世紀的旋律」、「香港合唱節99」、十三個合唱團組成三百二十人聯合演出「黃河大合唱」等等。
費氏亦曾任港事顧問、香港特別行政區第一屆政府推選委員會委員職務。
2008年指導喜耀教育文化基金舉辨「天地之心」創作音樂劇，演奏霍韜晦作詞，黃鐘譜曲嘅《性情之歌》。
2009年再度指導喜耀教育文化基金舉辨「天地之心──自由萬歲！」性情音樂劇，演奏霍韜晦作詞，黃鐘譜曲嘅《性情之歌》。係第二次演出，更邀請到陳能濟編曲，及指揮喜耀合唱團同香港青少年國樂團共同演唱。

逝世
2017年1月3號，喺跑馬地養和醫院逝世，享年85歲。

演藝貢獻
中國歌劇方面，費明儀曾擔任監製及女主角，喺香港演出改編自山西民間故事《啞姑泉》嘅歌劇《甜姑》同國內創作喜歌劇《第一百個新娘》。
費女士熱衷推動音樂文化，分別於北京、上海、香港設立音樂獎學基金、贊助香港校際音樂比賽等。費女士積極致力香港同中國內地及國際性嘅音樂學術交流。
鍾晴

鍾晴（粵拼：zung1 cing4，Karlie Chung，1992年4月5號—），原名鍾艾彌，係香港女主持、演員同模特兒，依家係無綫電視經理人合約藝員。

簡歷
鍾晴喺路德會聖十架學校（中文：路德會聖十架學校）、保良局姚連生中學（中文：保良局姚連生中學）同埋香港專業教育學院讀過書。佢喺2008年（16歲）參加過《yes!!》搞嘅校花選舉，不過未入圍，到2013年就簽約 M Square Agency Ltd. 做模特兒，係名模 Cara G.（中文：Cara G.） 師妹，個樣畀傳媒話似吳千語同薛凱琪。2015年夏季，佢參予無綫電視綜藝節目《超強選擇1分鐘（中文：超強選擇1分鐘）》，做裡面其中一位「超強女助選團」成員，因樣靚又笑得甜，開始畀觀眾留意。
2016年，鍾晴報名參選 ViuTV 選美節目《美選D.n.A》，最後入唔到圍，但係就有機會主持旅遊節目《小城光影》。2017年4月，佢決定過檔無綫電視，即刻成為細路節目《Think Big天地》主持之一；2018年3月中再由無綫電視基本藝人合約轉做經理人合約。同年7月，佢擔任清談節目《兄弟幫》嘉賓嗰陣話自己好驚狗，但因為講錯嘢而引起公憤，事後都為呢件事道歉。
鍾村街道

鍾村街道（粵拼：zung1 cyun1 gaai1 dou6）係中國廣東省廣州市番禺區轄下嘅一個街道，喺番禺區嘅西北邊。

名
呢個地區係因為喺南宋嗰時有位鍾氏嘅人喺呢度開村先至改咗噉嘅名。
鍾松輝

鍾松輝（？—），又叫鍾輝，香港社會活動家，曾經係社民連成員、又三次出任民陣召集人，依家係工黨執行委員同埋新巴職工會會長。

簡歷
鍾松輝本身係一位巴士司機，1979年考到車牌，就加入中華巴士公司做嘢。
去到1998年，新巴成功得到中巴剩低嘅八十八條巴士線，而鍾松輝亦因而轉投新巴。同年，佢成立「新界第一巴士公司職工會」，自己做會長。佢試過好多次代表巴士員工同資方談判。
佢曾經加入社民連，又三次出任民陣召集人，亦係民陣解散前最後一任召集人；出任過「巴士業職工會聯盟」發言人。佢曾經響2004年（聯同曾健成）同2012年（聯同何秀蘭）參加香港立法會選舉，兩次都喺香港島選區參選。
佢已經結咗婚。
鍾景輝

鍾景輝博士，SBS，BBS（粵拼：zung1 ging2 fai1；英文：Chung King Fai；1937年3月23號—），尊稱King Sir，係香港舞台劇演員同埋導演、戲劇教育家、電視製作人、電視劇演員及電視節目主持。而家佢係做香港戲劇協會會長，康文署演藝小組成員，赫墾坊劇團董事長，香港藝術發展局戲劇藝術顧問。
鍾景輝喺泰國曼谷出世，鄉下喺廣東台山，佢喺香港培正中學畢業同埋喺香港中文大學崇基學院英文系就讀。並為美國奧克拉荷瑪浸會大學演講及戲劇系學士，及美國耶魯大學戲劇學院藝術碩士。美國畢業返香港之後，喺香港浸會大學任教，又先後於香港電視廣播有限公司及亞洲電視參與電視製作、演出以至行政等工作。做過香港話劇團藝術總顧問，1983年受聘為香港演藝學院戲劇學院嘅創院院長。
響舞台劇方面，演出無數，並為香港戲劇協會嘅創辦人及擔任會長至今。佢首倡以廣東話演出荒誕劇及百老匯音樂劇。曾七度獲得香港舞台劇獎嘅最佳男主角獎及四度獲得最佳導演獎。著名嘅導演作品包括《夢斷城西》、《蝦碌戲班》、《劍雪浮生》、《天之驕子》等。近年主演作品包括《瘋癲皇帝》、《推銷員之死》、《莫扎特之死》、《金池塘》、《風雨守衣箱》、《瘋狂夜宴搞偷情》、《承受清風》、《謀殺遊戲》等。2006年參與香港藝術節之演出，同埋鄧萃雯合演《不期而遇的男人》、《相約星期二》、《小城風光》等。
喺電視製作方面，由佢擔任旁白嘅無綫電視紀錄片節目《再說長江》及亞洲電視紀錄片節目《尋找他鄉的故事》系列廣為世界各地華人所知。2001年教學退休後加入無綫電視做演員，參與多套電視劇演出：《Loving You 我愛你 2》、《甜孫爺爺》、《高朋滿座》、《火舞黃沙》、《匯通天下》、《樓住有情人》、《建築有情天》等，並擔任節目主持。亦不時喺電影中演出，作品包括《最愛》、《虎度門》、《源來是愛》等。
鍾景輝嘅履歷已列入《中國大百科全書》、《中外名人辭典》、《中國專家名人辭典》、《世界名人錄》（新世紀卷）、《香港名人錄》、《香港特區名人錄》、《中國人才世紀獻辭》Dictionary of International Biography、Men of Achievement、Reference Asia、Who's Who in Contemporary World Theatre。
鍾曦南

鍾曦南（英文：Michelle Chung，1992年1月16號—），又名鍾宛庭，花名「南南」（英文：Namnam）、「的骰Angelababy」，係香港女模特兒，工作主要係出席各種展覽活動。

唔講普通話就分手短片事件
喺2020年11月，一條中國抖音嘅影片喺香港各大社區平台流傳，當中女主角對白純粹只係因為唔鍾意男朋友唔識講普通話，提到「香港嘅全名是中国香港……連普通話說的不標準，分手啦！」嘅內容，引起網民關注，落選港姐陳紫芊喺網上為條片護航，結果畀超過400名網民批評。由於外形接近，有人以為陳紫芊就係呢條片嘅女主角，但其後就有網民發現，影片入面嘅演員其實係鍾曦南。鍾曦南後嚟喺網上面話段嘢其實唔係佢想拍，但係佢唔識拒絕人，但唔少網民唔接受佢嘅解釋，覺得佢見到咁嘅劇本都去拍已經係有問題，劇本只係講男女關係，咁樣勾到去要愛國令人好反感。
鍾會

鍾會（粵拼：zung1 wui6；225年—264年1月），字士季，潁川長社（今中國河南省長葛東部）人，係曹魏太傅鍾繇嘅細仔。三國後期滅蜀嘅魏國主要將領，曾經喺魏國官居要職，包括有鎮西將軍同埋司徒。後尾同鄧艾、諸葛緒兩個人攻滅蜀國，之後同蜀將姜維謀反失敗，死喺亂軍之中。

早年
鍾會出世嗰時，佢亞爸鍾繇已經七十幾歲。佢亞媽張昌蒲喺鍾繇嘅妾，但好有學問。佢喺教育方面十分之嚴厲，鍾會四歲嗰陣就開始教佢《孝經》，七歲讀《論語》，八歲讀《詩》，十歲讀《尚書》，十一歲讀《易》，十二歲讀《春秋左氏傳》、《國語》，十三歲讀《周禮》、《禮記》，十四歲讀佢亞爸鍾繇寫嘅《易記》，十五歲就要佢入太學讀書。
鍾會後生嗰時就因為聰明同埋有才華而有較好嘅聲譽。到廿歲左右仲同王弼、荀融兩個人討論《易》、《老》。正始年間，鍾會做咗秘書郎，後尾升做尚書中書侍郎。高貴鄉公曹髦做咗皇帝之後封鍾會做關內侯。

出謀獻策
正元二年（255年）淮南守將毌丘儉喺壽春叛變，大將軍司馬師帶兵攻打毌丘儉，鍾會亦都有份參加，負責掌管機要。司馬師喺做低毌丘儉之後冇幾耐就喺許昌病死咗，佢細佬衛將軍司馬昭接管咗亞哥嘅軍隊，鍾會就喺軍營度規劃戰略。嗰時朝廷命尚書傅嘏將司馬昭嘅軍隊帶返洛陽，並且叫司馬昭留喺許昌嗰度等候調度。鍾會同傅嘏謀劃，讓傅嘏先上表畀皇上，跟著同司馬昭一齊帶兵返洛陽，並且喺洛水南部嗰度駐兵。朝廷拜司馬昭做大將軍錄尚書事。鍾會改做黃門侍郎、並且畀封咗東武亭侯嘅爵位，有三百戶嘅食邑魏高貴鄉公甘露二年（257年），鍾會嘅亞媽張昌蒲病死咗，鍾會幫佢亞媽作傳，唔叫亞媽做妾而係叫做命婦，並且記錄低皇帝曹髦下詔要求司馬昭畀多啲錢嚟搞喪事。鍾會喺屋企幫亞媽服喪期間，朝廷徵召淮南守將諸葛誕做司空，鍾會認為諸葛誕唔會聽朝廷嘅命令，於是即刻去搵司馬昭，司馬昭回應話件事已經施行咗，唔會再作更改。後尾諸葛誕喺壽春起兵反叛，魏帝曹髦御駕親征，駐軍項城，命令鍾會跟埋大將軍司馬昭一齊去討伐諸葛誕。鍾會用計吸引東吳將領全懌出降，令到壽春城入面嘅將領發生內訌，最後佢哋成功做低咗諸葛誕。大軍凱旋之後，朝廷諗住升鍾會為太僕，但鍾會堅辭不受。於是朝廷升咗佢做中郎在大將軍府管記室事，意思喺以皇帝近侍官嘅身份掌管大將軍府嘅文書機要。朝廷又因為鍾會討伐諸葛誕有功而諗住封佢做陳侯，但佢又多次不受，於是皇帝曹髦下詔表揚佢功成不居嘅處事態度。之後鍾會改做司隸校尉，司隸校尉雖然唔係宮中職位，但喺鍾會仍然喺度發揮佢嘅政治影響力。佢擁有賞罰生殺之權，比如佢就曾經殺咗名士嵇康。喺做司隸校尉期間，鍾會提拔咗曾經為王經哭喪嘅向雄做都官從事，即喺司隸校尉嘅屬官。

攻打蜀國
魏元帝景元三年（262年），司馬昭任命鍾會做鎮西將軍，假節鉞，管理關中軍事。263年八月，司馬昭命令鍾會聯同鄧艾、諸葛緒兩人兵分三路攻打蜀國。鍾會帶領十幾萬嘅主力分兵三路從斜谷、駱谷、子午谷呢三條路行去漢中，冇耐就到咗漢中，並且派人祭拜蜀漢已故丞相諸葛亮嘅墳墓，其間鍾會奪走咗諸葛緒嘅兵權。蜀將姜維見到陽平關已經失守，只好退守劍閣。鍾會大軍攻打劍閣，但係點都打唔落嚟，鍾會於是發佈檄文昭告蜀漢軍民。呢個時候，鄧艾行陰平小路到成都附近，並且做低咗綿竹嘅守將諸葛瞻，蜀主劉禪嚇到派人投降鄧艾，鄧艾派使者命令姜維投降鍾會，姜維知道後選擇投降鍾會。鍾會於是禁止士兵搶奪侵擾，向蜀漢官員表達善意，並且同姜維做咗朋友。鍾會從蔣琬個仔蔣斌嗰度知道蔣琬就葬喺涪縣，於是佢去涪縣祭拜蔣琬。十二月，魏帝曹奐下詔任命鍾會做司徒，並且進封佢做縣侯，增加一萬戶嘅食邑畀佢，另外佢兩個仔亦都被封做亭侯，兩人都得到一千戶嘅食邑。

謀反被殺
蜀國滅亡之後，鍾會有自立門户嘅野心，於是佢密報司馬昭話鄧艾居功自傲、諗住謀反，司馬昭命令鍾會將鄧艾捉返曹魏。鍾會於是親自去成都處理，佢派監軍衛瓘先行，衛瓘將司馬昭嘅手諭攞畀鄧艾啲士兵睇，於是鄧艾嘅士兵冇作出抵抗，鄧艾同佢亞仔鄧忠畀衛瓘用囚車運返曹魏。鍾會見到自嘅心腹大患鄧艾已經畀自己處理咗，自己又統領咁多軍隊，於是佢開始有叛變嘅諗法。鍾會仲計劃派姜維攻打長安，跟住兵分兩路攻打洛陽，咁樣就有機會攞到成個天下。之後，鍾會收到咗司馬昭嘅書信，司馬昭話驚鍾會解決唔到鄧艾，所以已經派咗中護軍賈充帶領步騎萬人行斜谷到樂城屯駐，自己亦都親自帶領十萬士兵屯駐喺長安。鍾會收到書信之後，認為司馬昭已經唔再信任自己，肯定知道自己有自立嘅野心先至咁樣做，自己不如先下手為強，贏咗有機會攞到天下，輸咗都可以學劉備一樣喺蜀地割據。魏元帝景元五年（264年）正月十六日，鍾會集合咗護軍、郡守、牙門騎督以上嘅武將官員同埋蜀漢故官，喺蜀漢朝堂為逝世冇耐嘅郭太后發喪，同時佢話自己有太后嘅遺詔，要起兵做低司馬昭，鍾會將班武將官員關晒喺城入面，佢認為自己咁做可以將軍隊控制喺自己手上。點知護軍胡烈趁派飯嗰陣時同喺城外嘅仔胡淵聯絡，佢哋話鍾會要殺曬駐守城外嘅反對者，好快呢嗰傳言就喺軍隊入面廣泛嘅流傳。正月十八日，城外軍隊發生騷亂，佢哋突然攻入城入面，鍾會同埋姜維一齊被殺，佢死嗰時得四十歲。
郭漢華

郭漢華係香港親中派政治人物兼漁農界人士。

選舉經歷
喺2021年9月，佢成為香港特别行政區選舉委員會漁農界委員。
郭潔

郭潔 (政治人物)：中華人民共和國政治人物，1984年5月到1985年11月做過中國駐荷蘭大使。
郭潔 (運動員)：家下中華人民共和國最長命嘅運動員。
郭澧羲

郭澧羲（Hayson Kwok，1997年11月23號—）係香港男藝人，本職籃球學校合夥人。2022年參加過「喱騷」主辦嘅網上戀愛真人騷《好想大聲說愛你嘅呢》；2023年參加ViuTV選秀節目《全民造星V》，入圍40強後止步。雖然未有同ViuTV簽藝員約，但都有做ViuTV節目主持。
郭浩皇

郭浩皇（英文：Alex Kwok，10月2號—）係香港男歌手、演員，娛樂新聞主播。
郭浩皇自細移民加拿大，小六開始學中音色士風，13歲自學結他，15歲開始寫歌自學編曲。大學時期主修音樂同藝術，畢業後喺加拿大中文電台做過嘢，亦有份參與多個大型演唱會嘅幕後工作。
2017年6月起曾多次以特約演員身份參與TVB劇集，其後簽約無綫電視成為娛樂新聞主播。2018年去中國大陸拍電影《超模》同《潛戰》做男主角。
郭海𣿭

郭海𣿭（英文：Diamond Kwok）係香港有線電視嘅女性新聞從業員，而家體育組記者。

簡歷
郭海𣿭2013年參加第一屆「香港賽馬會青少年體育記者培訓計劃」，之後加入有線電視做體育記者。
2018年4月8號，郭海𣿭喺香港國際七人欖球賽現場直播採訪期間，畀兩個外籍男觀眾夾硬錫兩邊面珠，事後表示無奈同埋唔能夠接受。皆因家下香港嘅《性別歧視條例》有關性騷擾嘅條文有漏洞，所以郭海𣿭無得告佢哋性騷擾。
2021年2月2號，足球員梁冠聰成功向郭海𣿭求婚。
2022年3月同梁冠聰出席郭永鴻生日宴，涉嫌違反《預防及控制疾病（禁止聚集）規例》（第599G章），經有組織罪案及三合會調查科調查後，警方根據嗰條規例，向出席嗰次聚餐嘅23男6女，發出定額罰款通知書。
郭淑敏

郭淑敏，香港電影工作者，曾經憑電影《風再起時》入圍第41屆香港電影金像獎最佳服裝造型設計。
通攝

通攝（粵拼：tung1 sip3）係十六攝之一，佔《廣韻》二百零六之十一韻。平、上、去聲中古擬音為陽聲韻，而入聲擬為入聲韻。

韻部
冬韻上聲字太少，喺《廣韻》歸入腫韻，冇單列韻目。

等呼
每格兩字分別係舒聲同入聲。
佢哋嘅韻都唔分開合口。因爲中古拼音嘅元音字母有限，兼且佢哋可以通押，所以形式上冬、鍾用合口寫法，東用開口寫法，但注意嘅係，佢哋本質上係唔同嘅韻，唔係開合對立，包括東韻嘅一、三等，亦係唔同嘅韻。
對應關係上有嘢講。喺《廣韻》，東一等配東三等，冬配鍾，一般嘅韻圖亦係噉配合。但《廣韻》依據嘅《切韻》喺隋朝寫嘅，睇漢字諧聲、古詩，喺漢代、三國，配合情況唔同，嗰陣時係東一等配鍾，冬配東三等。所以三國到南北朝期間發生過音變，具體點變仲喺學界研究緊。
喺上古音，流、效攝嘅去聲同宕、通攝嘅入聲有聯繫。例如宿字有siuh（星宿，流）同siuk（宿舍，通）、畜字有thriuh（六畜，流）同hiuk（養，通）、復字有biuh（流）同biuk（通）兩音。

擬音
一種擬音係冬韻擬/uŋ/，東一擬/ʊŋ/，東三擬/iʊŋ/，鍾韻擬/ioŋ/。
又有其他擬音，如東一同東三配，冬同鍾配；或者東係開口，冬鍾係合口；或者冬韻元音裂化成雙元音/uo/或/ou/；或者冬、東三係-m尾。[未記出處或冇根據]

聲母搭配
因爲幫組聲母開合唔對立嘅特點，可以睇出通攝同等字唔係開合口對立字，而係重韻關係。
另外有個好怪嘅現象，東三韻字好多，但聲調上冇上聲，冬韻上聲只有兩個小韻，冇常用字。

廣東話
標準廣東話，所有通攝字，唔理等呼，平上去聲都讀做ung，入聲讀做uk。
通櫃

通櫃係指用手指搜直腸。有醫學或者保安用途。
通文

通文係大閩皇帝王繼鵬嘅唯一年號，相當於公元936年到939年，前後總共4年。
通榆

通榆係中國吉林白城一個縣，總面積8476平方公里，人口36萬。
通明海特大橋

通明海特大橋係廣東湛江一棟起緊嘅橋，跨通明海，連住東邊嘅東海島同西邊嘅雷州沈塘。大橋係東雷高速其中一橛。2016年10月開工，估計2020年底起好通車。
通明海特大橋全長5755米。主橋係雙塔雙索面斜拉橋。斜拉橋跨徑係146米+338米+146米。橋塔有大概121米高。主橋38.5米闊，引橋33米闊。斜拉橋底嘅通航條件，按3000噸級海輪、單孔雙向通航設計。主橋通航孔跨徑係338米。2018年11月6號朝早10點半，通明海特大橋36#主墩索塔封頂。
通感

喺文學，通感（粵拼：tung1 gam2），又叫移覺（粵拼：ji4 gok3），係種修辭手法，即係指將本來用嚟形容一種感官嘅詞語，轉到用嚟形容另一個感官。視覺、聽覺、嗅覺、味覺、觸覺，甚至係其他唔同嘅感官，都可以用通感互通。通感可以理解為將人嘅感官互相溝通同交錯。
通感可以透過變換感受角度，嚟描述事物的性狀和情貌，令到意象更為活潑、新奇。

例句
視覺通聽覺：
「好一團波濤洶湧大合唱的紫色。」周夢蝶《牽牛花》
→ 粵化：「好一團波濤洶湧大合唱嘅紫色。」
聽覺通嗅覺：
「微風過處，送來縷縷清香，彷彿遠處高樓上緲茫的歌聲似的。」朱自清《荷塘月色》
→ 粵化：「微風過處，送嚟縷縷清香，彷彿好似遠處高樓上緲茫嘅歌聲噉。」
聽覺通觸覺：
「三粒苦松子，沿著路標一直滾到我的腳前，伸手抓起，竟是一把鳥聲。」洛夫《隨雨聲入山而不見雨》
→ 粵化：「三粒苦松子，沿住路標一路轆到嚟我隻腳前，伸手攞起，竟然係一把雀聲。」
赤柱正灘水上活動中心

赤柱正灘水上活動中心（英文：Stanley Main Beach Water Sports Centre）係香港一個水上活動中心，喺香港島赤柱近赤柱正灘泳灘，由康樂及文化事務署管理。

簡介
赤柱正灘水上活動中心位於港島南區，近住赤柱正灘泳灘。中心面向大潭灣，對岸係鶴咀半島，係進行水上活動嘅理想地點。喺夏季，赤柱半島擋住咗從西南面湧來嘅海浪，令大潭灣內嘅風浪較為平靜，適宜初學者掌握入門技術。入秋之後，大潭灣內普遍吹清勁嘅東至東北風，灣內嘅風浪較大，適合水上活動愛好者大顯身手。
赤柱灣

赤柱灣（Stanley Bay）係香港一海灣，近赤柱，岸邊有座赤柱卜公碼頭。
赤柱峽道

赤柱峽道（英文：Stanley Gap Road），係香港赤柱一條馬路，由淺水灣道同舂磡角道交界開始，去到大潭道同赤柱村道交界。
赤柱新街

赤柱新街（英文：Stanley New Street），係香港赤柱嘅一條馬路，由赤柱村道同赤柱灘道交界開始，另一邊係掘頭路。
赤柱市場道

赤柱市場道（英文：Stanley Market Road），係香港赤柱嘅一條馬路，由赤柱新街開始，去到赤柱大街。嗰度有赤柱市集。
赤柱村道

赤柱村道（英文：Stanley Village Road），係香港赤柱嘅一條馬路，由赤柱峽道同大潭道交界開始，去到黃麻角道同東頭灣道交界。
赤柱正灘泳灘

赤柱正灘泳灘，香港泳灘之一，喺赤柱赤柱正灘，赤柱灘道，英文叫Stanley Main Beach。行政上歸南區。設施有泳灘、燒烤場。歸康樂及文化事務署管。
赤柱市政大廈

赤柱市政大廈（英文：Stanley Municipal Services Building）係香港一棟市政大廈，晌香港島赤柱赤柱市場道6號，高3層，晌2006年3月起好。市政大廈入面有社區會堂、公共圖書館同體育館。
赤柱海濱長廊

赤柱海濱長廊，香港公園之一，遊樂場之一，喺赤柱，西起赤柱大街，東至水僊古廟，英文叫Stanley Promenade。行政上歸南區。設施有硬地球場，以及五人足球場。
錦屏街

錦屏街（英文：Kam Ping Street），係香港北角一條馬路，由英皇道開始，另一邊係掘頭路。
錦慶圍

錦慶圍（Kam Hing Wai）係香港一條圍村，喺新界元朗區錦田嘅北部，鄰近吉慶圍、永隆圍、泰康圍等等圍村。
錦戶亮

錦戶亮（粵拼：gam2 wu6 loeng6，1984年11月3號—），係日本嘅一個男藝人同埋演員。
錦屏

錦屏係中國貴州黔東南下轄嘅一個縣，有1597平方公里咁大。
錦州

錦州（粵音：gam2 zau1；普通話拼音：Jinzhou）喺中國遼寧，家下係地級市，叫錦州市。
錦州灣機場

錦州灣機場（粵音：gam2 zau1 waan1 gei1 coeng4）係喺中國遼寧嘅一個機場，喺2015年嗰陣起好。
錦山村

錦山村（英文Kam Shan Tsuen），本名禁山村，香港一村，位於大埔，就近大埔墟，林村河邊。禁山之北山腳立村而名。後村改雅名成錦山。舊地契同歷史文獻，仍可見禁山二字。村依山而建，村中有不少廟宇佛寺，如長霞靜苑同隠廬。
錦山村南有錦山路，東駁北盛街入大埔墟，西駁石蓮路，經錦石新村同石鼓壟。
錦屏藤

錦屏藤（粵拼：gam2 ping4 tang4；學名：Cissus sicyoides）係葡萄科粉藤屬嘅一樖草質藤木，原產地喺美洲嘅熱帶地區。呢樖嘢有「一簾幽夢」嘅名。

形態
呢樖嘢嘅細枝有打掂嘅棱紋，而葉頂都越嚟越尖吓。樹基就好似個心形噉。而呢樖嘢嘅主要特色係喺莖節嗰度生出又幼又長且啡紅色嘅氣根，而且有成3m咁長。

用途
錦屏藤可以用嚟做綠廊、綠墻同綠棚嘅裝飾。
錦山

錦山（韓文：금산군／錦山郡 Geumsan gun */?）係大韓民國忠清南道嘅一個郡。
閣仔

閣仔，又叫閣樓，係指將建築物樓層嘅用上半邊嘅空位砌多一層出嚟。如果係一間獨立屋，閣仔通常會響屋頂位置；如果係一棟高樓大廈，閣仔通常會響地面同一樓中間。
閣道

閣道，離地嘅道，架空嘅道，可謂今日嘅天橋，多數用木起成。閣道亦叫飛閣、復道。
棧道係閣道一種，起喺山上。
漢時建宮，都喺夯土之上，高過周圍。宮與宮之間，會搭建閣道相連，可以行車。而閣道下面嘅輦道，都係行車，同今日天橋一樣。
星官都閣道，係指宮室之間路。史記天官書有記，閣道由紫宮通到營室，紫宮相當於紫微垣，營室相當於室宿同壁宿。
閣麟

閣麟（Thomas John Cochrane，常寫Thomas Cochrane；1789年2月5號—1872年10月19號），嚮1844至1865年英國水師HMS Agincourt軍官。
因佢香港開埠早年，曾守香港，香港中環有閣麟街，以佢命名。
嚮加拿大紐芬蘭與拉布拉多嘅聖約翰斯有條閣麟街，都係以佢命名。
閣邏鳳

閣邏鳳（粵音：gok3 lo4 fung6），係南詔嘅第五代「詔」（王或者首領噉解），喺748年—779年在位，諡號係神武王。佢老竇皮邏閣喺中國唐朝幫拖低下統一咗六詔，畀唐朝封做雲南王。748年皮邏閣死鬼咗，閣邏鳳就坐咗佢老竇個位。
閩侯

閩侯係中國福建福州一縣，面積2136平方公里，人口65萬。
1944年中華民國政府將「閩侯縣」改名做「林森縣」，紀念嗰時過身無耐嘅前國民政府主席林森，直到中共執政後喺1950年撤消改名。
閣帕岸島

閣帕岸島（Ko Pha-ngan）係泰國一個島，喺素叻府對出嘅泰國灣，面積125平方公里。
閣麟街

閣麟街（Cochrane Street），香港一街，喺香港島中環。街頂頭有中區半山行人自動電梯。街由皇后大道中開始，上至山腰擺花街同結志街路口。

名
閣麟，英文Cochrane，係以英國水師軍官閣麟命名。佢喺香港開埠早期，曾在香港駐守。

史
1901年8月14號挨晚，閣麟街34號成棟冧咗，做成43死。
閨蜜2之單挑越南黑幫

《閨蜜2之單挑越南黑幫》（英文：Girls 2: Girls vs Gangsters），係2018年香港電影，由黃真真執導，陳意涵、薛凱琪、張鈞甯主演。套戲係《閨蜜》嘅續作。
閣堯

閣堯（泰文：เกาะยาว）係泰國攀牙府嘅一個區，範圍主要包括攀牙灣嘅海島，人口1.3萬。
長船加奈

長船加奈（1989年10月16號—）係日本足球員，踢後衞，曾經喺2010～2015年間為日本女子足球代表隊出場15次，入咗2球。
長芒杜英

長芒杜英（粵拼：coeng4 mong1 dou6 jing1；學名：Elaeocarpus rugosus），又嗌尖葉杜英或毛果杜英，係杜英科杜英屬嘅四季常綠喬木。原產中國廣東、海南同雲南南邊，喺華南一帶同馬來半島、星加坡都有種。

樣
版根明顯。花白而帶芳香，每年4～5月開花。

適應環境
佢鍾意喺暖而濕嘅地方生，唔禁凍，有強抗風性。

用途
佢通常攞嚟做行道樹、庭蔭樹同背景樹。
長葉朱蕉

長葉朱蕉（粵拼：coeng4 jip6 zyu1 ziu1；學名：Cordyline fruticosa），又嗌紅鐵（hung4 tit3），係龍舌蘭科朱蕉屬嘅常綠灌木或喬木仔，原產馬來西亞、紐西蘭同波利尼西亞。喺中國廣東、廣西、海南、西藏喜馬拉雅山地區、印度、馬六甲、馬來西亞、澳洲同紐西蘭、波利尼西亞、太平洋群島等熱帶或亞熱帶地區都可以搵到。

樣
樣叢生，梗直立，葉簇生喺梗頂，色比較光，帶紅條紋。花淡紅到紫紅，圓錐花序，生喺梗頂，有好細嘅花管。果係紅色嘅漿果。

用途
植株可以做庭院嘅綠化同盆栽嘅觀景樹，根、葉、花可以做藥。
長興縣

長興縣係中國浙江湖州一個縣，總面積1430平方公里，人口64萬。
長興郡

長興郡（韓文：장흥군／長興郡 Jangheung gun */?）係大韓民國全羅南道嘅一個郡。
酸奶

酸奶（英文：soured milk）係整酸咗嘅奶，整法有兩種：一種係落酸味嘅嘢（譬如檸檬汁、食醋）去調味；另一種係落乳酸菌去發酵出乳酸。
酷騎單車

酷騎單車（粵拼：huk6 ke4 daan1 ce1；簡化字：酷骑单车；英文：Coolqi Bike）係中國大陸嘅創業公司同交通網絡公司（英文：transportation network company），2016年11月17號由高唯偉一手創辦，總部喺北京通州區。業務專門負責用手機做城市短途出行嘅單車APP服務，有「綠單車」同「土豪金單車」嘅稱呼。而家喺中國嘅北京、陝西西安、廣東廣州、深圳、湖南長沙、甘肅蘭州、遼寧瀋陽、海南海口、安徽合肥、山西太原、江蘇南京、無錫、湖北武漢、河南鄭州、福建福州、江西南昌、廣西南寧、天津、上海、浙江杭州都有佢嘅租單車服務。
呢種單車亦配咗充電設施、智能升降座櫈、智能語言鎖呢啲功能。
單車公司喺2017年8月中旬開始，有越嚟越多嘅用戶發現佢退唔到押金，甚至喺同年9月25～28號爆出公司波士走佬嘅醜聞，同年9月30號到10月3號亦爆出差人工嘅局面。同年10月20號官網亦正式閂檔，公司亦喺三日後出現人去樓空嘅局面，亦爆出差42億文債務嘅資金問題。
2017年12月12號，中國消費者協會公開發佈文章話酷騎單車爆出超過210000人次投訴。根據初步調查，發現酷騎大量收咗消費者押金兼攞做其他用途，出現難退押金嘅泶㺒嘢。
2018年3月15號，中國中央電視台舉辦嘅三一五晚會公開曝光咗酷騎單車從2017年8月中旬開始陸續出現啲衰嘢，有消費者話酷騎單車啲所為同公開搶嘢有拉臣。

車型
家下酷騎單車有4隻唔同版，車架色有兩種，分別係■熒光綠同■金黃。佢嘅車架前身多數有個籃，後座一般係大面積嘅防水擋板。
出過嘅品種熒光綠款熒光綠款

密碼鎖
酷騎單車用嘅密碼鎖都係搵手機掃個二維碼或輸入個車冧解鎖，但係凈得車尾有二維碼，後鎖分有熒光綠同黑圓角方頭兩種，但掃碼方式都一樣。
酷騎單車用過嘅鎖熒光綠錔款熒光綠錔款 黑錔款黑錔款
酸味

幾種帶有酸味嘅嘢食：最上：檸檬呢種生果，可以話係酸味嘅代表。左下：韓式泡菜；右下：羅宋湯。
維基百科嘅醫學類文章只係提供參考，並唔係醫療意見。閣下如果有任何關於健康嘅問題，請諮詢專業醫護人員。
酸味（粵拼：syun1 mei6）係一種基本嘅味，最常見嘅來源係各種酸鹼值低（偏向酸性）嘅嘢食同嘢飲，譬如柑桔類嘅生果（包括檸檬同桔等）、醋同埋汽水都係化學上偏向酸性嘅，食落飲落會有一股酸酸哋噉嘅味。
酸味喺人類嘅飲食文化裡邊扮演咗幾重要嘅角色。世界各地嘅菜系都成日會加酸味落去食物嗰度，例如東亞各地成日用醋做調味料，而歐美各地就興落檸檬汁... 呀噉。同時事實又表明，酸性高嘅食物食得多會對牙造成傷害，所以酸性食物同飲品—例如係汽水—盛行，就引起咗唔少牙醫界工作者嘅關注。

語文講法
（設計對白）「粵語維基仝人恭祝咁多位如意吉祥，大吉大利，吉星高照！」
—「桔」喺粵語裡邊同吉利個吉同音，因而喺粵港澳地區成為咗廣受歡迎嘅賀年食品，啲人過年嗰時成日都會食。
粵語入邊有酸瞇瞇（粵拼：syun1 mei1 mei1；又有寫做酸眯眯）呢一隻形容詞，通常係話啲嘢食或者嘢飲太酸，講緊嘢嘅人唔多鍾意陣味，甚至有一股厭惡嘅感覺。例句：
杯凍檸茶酸瞇瞇噉，落返啲糖啦！
除此之外，粵語入邊亦有好多負面嘅字詞帶有隻酸字，例如
肉酸（粵拼：juk6 syun1）
寒酸（粵拼：hon4 syun1）
辛酸（粵拼：san1 syun1）
等等。
英文入邊就係用 sour 或者 tart 等嘅形容詞嚟指酸味嘅。

酸味點嚟
2013 年喺香港一角影到有人整緊檸檬茶嚟飲。好似可口可樂噉嘅汽水，糖多又有酸性，飲得多容易爛牙。咕嚕肉係粵菜當中嘅著名菜式，落咗菠蘿，陣味甜甜哋又酸酸哋噉。
内文：酸性同味覺
一般認為，酸味嘅主要來源係食物或者飲品帶有嘅酸性：味覺始於條脷上面嘅味蕾掂到一啲物質，並且探測到嗰樣嘢嘅化學成份，而酸味就係源於酸性嘅；用化學行話講，如果話一種物質有酸性，意思係話呢隻物質喺化學成份上有最少一粒氫原子，而且一旦佢溶咗入水（或者第啲溶劑）形成溶液，佢嘅氫原子就會「被釋放出嚟」變成帶有正電荷嘅氫離子；帶有強烈酸性嘅物質溶咗落水可以好危險，例如濃嘅硫酸就出晒名能夠令皮同肉「溶化」（精確啲講，硫酸會同皮肉起化學反應，令皮肉變成第啲嘢），而且反應過程當中仲會釋放強烈嘅熱—如果一隻動物畀濃硫酸淋到，可以受到巨大傷害。
喺廿一世紀初嘅化學上，啲人會用 pH 值嚟表達一種物質「酸性有幾勁」，當中
如果冇咩其他物質溶咗喺入邊，水嘅 pH 值會係 7，算係「中性」；
檸檬汁同醋嘅 pH 值估計係喺 2 至 3 之間—帶有顯著嘅酸性，但未至於皮肉掂到會即時受傷害；
濃度有返咁上下高嘅硫酸，pH 值會去到 1 以下，掂到皮肉能夠即時造成傷害；
而實驗表明咗，一隻物質嘅 pH 值愈低，食或者飲呢隻物質嘅人通常就愈會覺得隻物質「有酸味」。

飲食文化
睇埋：醋
酸味喺人類嘅飲食文化當中幾有影響力：有好多日常會見到嘅物質都帶有酸性，食落或者飲落有酸酸哋噉嘅味出名嘅有柑桔類嘅生果—富含檸檬酸，包括檸檬同橙都屬於柑桔類；亦有好多食物同飲品帶有酸性得嚟又富含糖份，所以陣味又酸又甜噉，例子有汽水（多糖多碳酸），包括蕃茄在內嘅多種生果同蔬菜，又或者係粵菜名菜咕嚕肉呀噉；好多人都鍾意啲嘢食酸酸哋，所以世界各地嘅菜系都成日會加啲嘢落食物嗰度，令食物有輕微酸味，例子有東亞人常用嘅醋，以及係歐美人常用嘅檸檬汁等。

健康考量
睇埋：蛀牙同琺瑯質
帶有酸性嘅食物同飲品，引起咗唔少牙醫界人士嘅關注：食得飲得嘅嘢，正路唔會好似濃硫酸噉侵蝕皮肉，但係噉唔表示呢啲酸對人體無害；牙嘅外部有一浸琺瑯質包住，琺瑯質非常堅硬，係成個人體當中最硬嘅物質，人食嘢嗰陣無論點樣咬一啲硬嘅食物（例如花生），牙都唔會受損；不過琺瑯質都有佢嘅弱點—琺瑯質如果長期噉成日掂到酸性嘅嘢，好容易會被破壞；最惡劣嘅情況係好似汽水等含糖量同酸性都高嘅物質—糖份會助長某啲細菌滋生，呢啲細菌食牙齒表面殘留嘅糖份嗰陣會製造乳酸，琺瑯質成日接觸住（例如）汽水嘅碳酸加埋啲細菌製造嘅乳酸，日積月累就會慢慢噉受侵蝕，引起爛牙嘅問題。
因為噉，牙醫見親病人嗰陣好多時都會想知病人嘅飲食習慣係點，其中一樣佢哋最想知嘅資訊，就係病人會唔會時常都飲檸檬汁同汽水等嘅酸性物質。
酸忌廉

酸忌廉係種帶酸味嘅忌廉，將忌廉落乳酸菌發酵而成。酸忌廉通常用嚟做調味醬料，譬如焗薯嘅調味。
酸木屬

酸木屬（學名：Oxydendrum）係杜鵑花目杜鵑花科嘅一個屬。
酸枝

酸枝，木一種，用來做傢私。同花梨木、紫檀一樣咁出名。見於華南同南洋。酸枝並唔專指某品種，品種繁多，好多時有唔同名交雜，歸類去唔同木處。呢類樹歸入柿樹屬[未記出處或冇根據]，或入黃檀屬 Dalbergia。
酸枝木色較黑，英文叫Black wood，黑木之意。酸枝木重身，放落水會沉。市面上，酸枝分三種，分別係黑酸枝、白酸枝同紅酸枝，以黑酸枝木質最好。
透母

透母（粵拼：tau3 mou5；中古漢語拼音：thuh）係中古漢語聲母，屬舌音嘅端組，係次清聲母。呢個聲母接一、四等韻母，同二、三等徹母互補。下面係佢嘅例字。
一等二等三等四等

擬音
因爲大多數嘅漢語、域外方音、對音中，透母大多發/tʰ/，所以學界一致同意將佢擬音爲/tʰ/。

上古來源
大部分學者都認爲透母字來自上古音嘅/tʰ/音，呢個音喺上古音到中古音嘅演變好穩定。

喺粵語嘅演變
透母喺現代粵語繼續係古音狀態，對應嘅粵拼係t。對聲調嘅影響係，透母字派入陰聲調。
下面係一啲例字嘅古今音對比，第一欄例字，第二欄中古音（切韻），第三欄現代粵音：
調返轉頭，現代粵語中嘅t聲母來源自中古音嘅透、定二母。

喺吳語嘅演變
透母喺吳語同粵語一樣，維持喺古音狀態，對應嘅吳拼係th。

喺普通話嘅演變
透母喺普通話同粵語一樣，維持住古音狀態，對應嘅普拼係t。

喺日文嘅演變
喺日文，無論漢音定吳音，透母都係た行（[t]／[t͡ʃ]／[t͡s]）。

喺韓文嘅演變
喺韓文，一等韻嘅透母大多保留古音，讀ㅌ（[tʰ]），如塔讀탑；少部分送氣，讀ㄷ（[t]），如禿讀독。四等韻嘅透母由於介音，令聲母塞擦化，變成ㅊ （[t͡ʃʰ]），如天讀천。

喺越南文嘅演變
喺越南文，透母維持古音，讀th（[tʰ]），聲調喺陰聲調。
透鏡

透鏡(粵拼：tau3 geng3)係用折射原理去集中又或者散開光線嘅光學架生。簡單嘅透鏡由一塊透明嘅物料構成，複雜啲嘅複合透鏡就會包含幾塊簡單透鏡。透鏡通常係用玻璃或者透明嘅膠造，靠打磨或者倒模成型。
除咗折射可見光嗰啲，用嚟集中又或者散開光譜入面其他電磁波、聲波、甚至粒子束嘅工具都會統稱叫做透鏡，例如微波透鏡、電子透鏡、聲波透鏡等等。
透鏡可以分做兩大類：凸透鏡同凹透鏡。

基本概念
睇埋：光學同折射
透鏡係光學上嘅重要基礎概念，係折射嘅必然結果：想像而家有束光喺空氣入便前進，行行吓射咗入去一塊用玻璃造嘅透鏡嗰度，塊透鏡係透明嘅，容許光通過。不過玻璃同空氣係兩種好唔同嘅介質，所以光通過透鏡嘅途中會因為折射而出現彎曲嘅情況；透鏡可以分做凹透鏡同凸透鏡兩大種，前者中間薄邊緣厚（由側邊望落好似凹咗入去噉）而後者中間厚邊緣薄（由側邊望落好似凸咗出嚟噉）——好似下圖嘅圖解噉：
凸透鏡凸透鏡 凹透鏡凹透鏡
凸透鏡抽象圖解凸透鏡抽象圖解 凹透鏡抽象圖解凹透鏡抽象圖解
凹透鏡嘅中心薄過邊緣。當平行嘅光線穿過一塊凹透鏡嗰陣，佢哋會「散開」彼此遠離——凹透鏡因此又有個名叫發散透鏡。由凹透鏡嘅其中一邊睇，嚟自透鏡另外嗰邊嘅影像望落會細過實物，而且彷彿好似係由某焦點發射出嚟嘅噉，當中個焦點同發射光源喺同一邊。由於光線散開咗，凹透鏡唔會做到將啲光線嘅影像投影喺一塊屏幕上便。喺視光學上，凹透鏡可以令光線去到對眼之前散開，令到影像更加清晰，因此可以用嚟矯正近視嘅問題。
凸透鏡，又叫會聚透鏡，中心厚過邊緣厚。當平行嘅光線穿過一塊凸透鏡嗰陣，佢哋會「會聚」彼此靠近，佢哋聚埋一齊嗰點就係焦點。凸透鏡可以產生虛影像——由凸透鏡其中一邊望，望住由凸透鏡另外嗰一邊通過透鏡而嚟嘅光線，就可以見到虛影像。同時因為凸透鏡令到光線「聚埋一齊」，通過咗凸透鏡嘅光線有可能喺凸透鏡嘅呢一邊產生實嘅影像，並且投影落一塊屏幕度：如果屏幕同凸透鏡嘅距離超過焦距，屏幕就會產生上下掉轉咗嘅實影像。
透鏡狀星系

透鏡狀星系係喺星系型態分類上面介於橢圓星系同螺旋星系之間嘅星系。
透骨草科

透骨草科（學名：Phrymaceae）係雙子葉植物綱唇形目嘅一個科。
透明質酸

透明質酸（Hyaluronan、hyaluronic acid），係一種由雙糖組成嘅糖胺聚糖。同其他糖胺聚糖唔一樣嘅係，透明質酸冇硫，而且係喺細胞膜而唔係高基氏體入面形成。佢亦都係細胞外基質主要成分之一。啲人整容嘅時候通常就會打呢啲透明質酸落去佢哋要改嘅部位。
透雕龍鳳紋銅鋪首

透雕龍鳳紋銅鋪首係一件喺1966年河北省易縣出土嘅戰國時期古董，現存喺河北博物院。
透雕龍鳳紋銅鋪首高74.5釐米，闊36.8釐米，重21.5公斤，上面有一隻饕餮嘅獸面，個口叼住一個八稜形嘅環，額頭上重企咗隻展翅鳳凰，鳳凰對爪捉住一條蛇，鋪首兩邊各有一條向上攀爬嘅龍，虎視眈眈望住下方。佢雕工精細，栩栩如生，氣勢非凡，包含有浮雕、透雕、鑄接、焊接嘅工藝细節，係一件難得一見嘅古工藝品。
鋪首係中國古代器物上嘅附件，有分金鋪或者銅鋪，唔一定係銜環，其他青銅器都會有鋪首，直到唐代先至出現鋪首同銜環兩個概念，再到明代就開始有鋪首銜環嘅叫法。由於係喺戰國時期燕國都城燕下都城外最北端嘅老姆台宫殿建築基址出土，出土現場重有好多建筑材料嘅碎片，例如係板瓦、筒瓦同半圓形瓦當咁，所以有理由相信透雕龍鳳紋銅鋪首係宮殿大門上嘅門環。
透明長鰭蝠魚

透明長鰭蝠魚（學名：Dibranchus accinctus）係棘茄魚科長鰭蝠魚屬嘅其中一個種。
透視

透視，視覺一類，講啲嘢透，睇到內裏，睇到背面，睇到後面。透唔一定透晒，可以少少透、半透，都屬透視。視乎場合，亦叫透、透明、透底、透光、通透咁。
好似衫咁，就有透視裝，可以透到肉色，用紗，用網，用花邊之類。除咗視覺外，亦可以清涼啲。
有啲產品造到外殼透視，睇到入面機械點運作。咁會用上玻璃、亞加力膠之類。
袋之類，透見到裝乜嘢，一目了然。
紙布之類，睇落唔透，冚上其他嘢上面，見到底下花紋，就叫透底。
形容上面，亦會用上透視感，透明感等等。
繪圖亦有透視法，不過想象透視得出結構成圖。
長隆野生動物世界

長隆野生動物世界，前稱香江野生動物世界，係中國廣東廣州嘅大型公園項目，亦係廣州長隆集團屬下一項目。喺番禺區大石街道，105國道嘅K2578+200標記位。
佢既係亞洲最大規模嘅私立動物園，又係中國首批國家5A級旅遊景區之一。2014年電影《爸爸去哪兒》喺呢間公園入面影過。

介紹
呢間動物世界喺1997年12月26號落成同埋開放，嗰時嗌香江野生動物世界。首期入面，佔地大概133公頃，引入咗超過300隻唔同品種總共10,000只動物，呢間公園分開咗和坐車/揸車遊覽區同埋步行遊覽區，其中喺2004年年底整好嘅自駕車項目比較受歡迎，喺落成之後嘅第一年，自駕遊數量就達到100,000架咁多。2012年12月26號正式改名做長隆野生動物世界。2017年4月26號重推出咗長隆空中纜車項目。
長雪橇

長雪橇（Bobsleigh），又叫有舵雪橇，係其中一種運動用嘅雪橇類型，長身，有操控舵，運動員坐住滑雪橇。
長青公路

長青公路（英文：Cheung Tsing Highway）係香港一條高速公路，既係3號幹線同8號幹線一部份，亦係青馬管制區一部份，一邊係青衣西北交匯處，另一邊係長青隧道。
長陽

長陽係中國湖北宜昌一個土家族自治縣，總面積3386平方公里，人口42萬。
閭丘氏

閭丘（粵拼：leoi4 jau1）係唐人姓氏，喺《百家姓》裏頭排第438位，依家經已冇乜人用。
呢篇閭丘氏係同姓氏有關嘅楔位文章，重未寫完嘅。麻煩你幫手充實佢。
閹

閹，又寫剦，用手術或者其他方法，切咗、廢咗鳥獸同人公嘅膥，搞到佢無得生育，又叫閹割、去勢。若果用手術嘅方式，就叫做閹膥。
閹咗會無咗公脾性，變得似乸。若果男仔轉聲前閹咗，把聲亦保持細蚊咁。

相關詞語
當今香港文化入面，亦會用翻閹去比喻一間機構請返退咗休嘅職工；此詞來源難以追查。
閩越

閩越係福建嘅一古國，呢個國嘅國君姓騶氏，係越王勾踐嘅後裔。相傳係前334年越國被楚國滅咗之後遺民南下而建立嘅，直到前110年畀漢武帝派兵滅咗。
閩語

閩語，係中國七大方言之一。閩係福建簡稱，閩語就即係福建地區用嘅語言，所以又叫「福佬話」。不過實際上閩語唔止福建地區有人用，閩語分佈除咗福建，重去到廣東、臺灣、海南、浙江南部、江西、廣西、江蘇。
喺中國七大方言之中閩語係最複雜一種，原因係閩語發展過程之中，閩語區嘅人因為避難或者征蠻，經歷過好多次大型遷徙，而搬走之後又無乜聯絡返，造成文化上差異好大，所以閩語入面，閩南閩北講嘢都溝通唔到，閩東閩中又有好大差異。所以有啲語言學者認為應該將閩語分開閩南閩北，當兩種語言，不過應唔應該分就重拗緊。
閱讀理解

閱讀理解（reading comprehension）係一種功課、測驗或試題嘅類型，需要先閱讀一段文字，然後回答問題，目的係考核學生對當中意思嘅理解能力。
閹人歌手

閹人歌手（意大利話：Castrato）係種男歌手，男仔青春期變聲之前，就俾人閹咗，等佢哋就算大個咗，就保持到細路仔聲。音域有如女高音，女中音或者女低音，甚至音域更高，但係重可以唱到男仔聲。
呢類歌手自細閹咗，青春期缺乏睪丸酮。除咗聲唔會轉之外，軟骨都因為無睪丸酮而唔會變硬。由此肋骨更加軟，經長期訓練，肺氣量大增。尖聲加氣量，令佢哋可以唱得更好聽。

史
古代西亞兩河流域已有呢種歌手。而之後拜占庭亦有呢類歌手。
十六世紀中期，羅馬天主敎廷頒布敎宗敕令，禁止女歌手參加敎堂唱詩班，閹人歌手應運而生。
閱兵

閱兵，係指對武裝力量進行檢閱嘅儀式，通常喺國家重大節日、迎送國賓、軍隊出征、凱旋、校閱、授旗、授獎、大型軍事演習等等嗰陣舉行。
由於文化差異嘅影響，唔同國家嘅閱兵形式有所不同，可以分為蘇式閱兵、英式閱兵、法式閱兵同美式閱兵幾種：
蘇式閱兵——俄羅斯聯邦、烏克蘭、白俄羅斯等等嘅前蘇聯或者前華沙公約組織國家，中華人民共和國、北韓、古巴、越南等等嘅社會主義國家，同埋利比亞、伊拉克、蒙古等等普遍採用，特點係場面同氣勢隆重宏大，側重於展示最先進嘅武器裝備（前蘇聯同俄羅斯聯牂響每年嘅勝利日同十月革命節閱兵，展示大量現代化嘅武器，公開宣傳威懾力），吸引國際輿論嘅關注。
英式閱兵——英國、印度、巴基斯坦、新加坡、香港警察、埃及等等嘅英聯邦成員國同埋日本採用，其特點係受閱部隊嘅方陣同隊列行進基本上繼承咗維多利亞時代嘅傳統，側重於緬懷軍隊過往嘅光榮史（日本除外），會出現好多已經淘汰嘅兵種同武器裝備。
法式閱兵——法國、西班牙、意大利、瑞典等等嘅歐洲大陸國家普遍採用，特點係士兵嘅步幅比英式閱兵小，對車陣嘅編排有較強嘅藝術氣息。
美式閱兵——美國、韓國、菲律賓等等採用，主要特點係娛樂性、表演性同商業性高。
陽信

陽信係中國山東濱州一個縣，總面積793平方公里，人口43萬。
陽光下的孩子

《陽光下的孩子》係香港電台電視部1984-1985年製作嘅兒童劇。
陸龜

陸龜係龜類動物其中一個科，響陸地上面生活，可以細分做11屬40種。
陽信商業銀行

陽信商業銀行股份有限公司係臺灣一間商業銀行，簡稱陽信銀行，金融代號係108。佢原先係1957年10月2號創辦嘅「陽明山信用合作社」，到咗1997年4月28號獲准改制成銀行，同年9月1號正式更名為「陽信商業銀行股份有限公司」，係首批由信用合作社改制嘅商業銀行之一。現時董事長係民主進步黨政治人物陳勝宏。
中國國務院旗下南海控股已入股陽信銀行，持有3％股份。
陽光中心

大新金融中心（英文：Dah Sing Financial Centre），前稱陽光中心（Sunlight Tower）、皇后大道東248號、萬誠保險大廈，位處香港灣仔，係法國萬誠保險AXA保險公司嘅甲級辦公室。1998年落成，發展商恆基兆業地產代理有限公司，現時為陽光房地產基金持有。
大廈嘅租戶萬誠保險（香港）有限公司因被母公司出售予AXA保險公司，於2006年6月30號改名為國衞（香港）人壽保險有限公司後，大廈名稱由萬誠保險大廈改為皇后大道東248號，2015年1月1號起改為陽光中心。
座樓毗鄰太原街南端，尚翹峰、灣仔街市嘅西面，胡忠大廈同合和中心北面。
大樓內包括香港個人資料私隱專員公署（12樓及13樓部分）、香港考試及評核局（7樓）、截取通訊及監察事務專員秘書處（15樓1501-1504室）、社會福利署獎券基金諮詢委員會諮詢處（36樓3601-02室）、教育局質素保證分部幼稚園及支援組與幼稚園及支援組2（36樓3603-3608室，由2009年7月17日起）及衛生署控煙辦公室等政府部門丶法國航空公司及法定機構嘅辦事處。
都爹利街

都爹利街（英文：Duddell Street）係香港中環一條馬路，由皇后大道中開始，去到雪廠街。係街出名有條花崗石石級同埋4支舊煤氣街燈。
都翕

都翕（粵拼：dou1 jap1，英文：doowop）係一種R&B，起源於1940年代嘅非裔美國後生仔，主要喺美國一啲大城市好似紐約、費城、芝加哥同華盛頓特區度流行。佢有人聲合唱嘅特點，淨係需要好少樂器，就可以將引人入勝嘅旋律線傳遞到簡單嘅節拍當中。都翕嘅歌詞偏簡單，通常係愛情嘢。都翕喺1950年代開始流行之後，喺1960年代到咗頂峰，影響咗唔少表演者。
都氏

都（粵拼：dou1）係唐人姓氏，喺《百家姓》裏頭排第349位。
呢篇都氏係同姓氏有關嘅楔位文章，重未寫完嘅。麻煩你幫手充實佢。
都江堰

都江堰係中國四川嘅一個水利建築，喺成都西北部嘅岷江上游，屬都江堰市管轄。佢畀聯合國教科文組織列入世界文化遺產。
都營地下鐵

都營地下鐵（日文：都営地下鉄／とえいちかてつ Toei Chikatetsu）係日本東京嘅地下鐵嘅其中一個系統（另一個係東京地下鐵），1960年開張，由東京都交通局經營，而家經營4條綫。
都留

都留係日本山梨縣一個市，人口3萬。
維基同享有多媒體嘅嘢：Tsuru, Yamanashi
喺開放街圖（Open Street Map）嘅都留地圖。
都留係日本楔位文，重未完成，麻煩你幫手補充內容。
都江堰市

都江堰係中國四川成都嘅一個縣級市，面積1,208平方千米，人口72萬。
都江堰市原名灌縣，1988年被升格成縣級市，用咗當地出名嘅都江堰個名，改名做都江堰市。
都築香彌子

都築香彌子 ，係日本嘅一個女藝人同埋配音員。
都築龍太

都築龍太（1978年4月18號—）係日本足球員，司職守門員，曾經喺2001～2009年間爲日本足球代表隊出場6次。
雷沙治

雷沙治（Carles Rexach，1947年1月13號—）係西班牙足球員，做過巴塞隆拿足球會嘅球員、教練同助理總監。
雷氏

雷係唐人姓氏，喺《百家姓》裏頭排第69位。
雷氏症候群

雷氏症候群（英文：Reye syndrome），又叫雷氏綜合症，係種可以死人嘅病，會影響腦、肝同其他器官，亦會出現低血糖。
雷楚雄

雷楚雄，香港電影工作者，曾經憑電影《風再起時》入圍第41屆香港電影金像獎最佳美術指導。
金元壽子

金元壽子 ，係日本嘅一個女藝人同埋配音員。舊藝名係相川壽里。
金元海

金元海，係大韓民國嘅一個男藝人同埋演員。